title: A Bizottság (EU) 2018/1132 végrehajtási rendelete (2018. augusztus 13.) a szintetikus zeaxantin új élelmiszer megnevezése és különös jelölési követelménye megváltoztatásának engedélyezéséről az (EU) 2015/2283 európai parlamenti és tanácsi rendeletnek megfelelően, valamint az (EU) 2017/2470 bizottsági végrehajtási rendelet módosításáról (EGT-vonatkozású szöveg.)

text:
                  14.8.2018

                  HU

                  Az Európai Unió Hivatalos Lapja

                  L 205/15

         A BIZOTTSÁG (EU) 2018/1132 VÉGREHAJTÁSI RENDELETE
         (2018. augusztus 13.)
         a szintetikus zeaxantin új élelmiszer megnevezése és különös jelölési követelménye megváltoztatásának engedélyezéséről az (EU) 2015/2283 európai parlamenti és tanácsi rendeletnek megfelelően, valamint az (EU) 2017/2470 bizottsági végrehajtási rendelet módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az új élelmiszerekről, az 1169/2011/EU európai parlamenti és tanácsi rendelet módosításáról, valamint a 258/97/EK európai parlamenti és tanácsi rendelet és az 1852/2001/EK bizottsági rendelet hatályon kívül helyezéséről szóló, 2015. november 25-i (EU) 2015/2283 európai parlamenti és tanácsi rendeletre (1) és különösen annak 12. cikkére,
         mivel:

                     (1)

                     Az (EU) 2015/2283 rendelet értelmében csak engedélyezett és az uniós jegyzékbe felvett új élelmiszerek hozhatók forgalomba az Unióban.

                     (2)

                     A Bizottság az (EU) 2015/2283 rendelet 8. cikke alapján elfogadta az engedélyezett új élelmiszerek uniós jegyzékét megállapító (EU) 2017/2470 bizottsági végrehajtási rendeletet (2).

                     (3)

                     Az (EU) 2015/2283 rendelet 12. cikke értelmében a Bizottságnak elő kell terjesztenie az új élelmiszer Unión belül történő forgalomba hozatalának engedélyezésére és az uniós jegyzék naprakésszé tételére vonatkozó végrehajtási jogi aktus tervezetét.

                     (4)

                     A természetes zeaxantin a normál emberi étrend összetevője, mivel számos gyümölcsben és zöld színű zöldségben, valamint a tojássárgájában is megtalálható. Jelenleg a 2002/46/EK európai parlamenti és tanácsi irányelvben (3) meghatározott étrend-kiegészítőkben is használják.

                     (5)

                     A 2013/49/EU bizottsági végrehajtási határozat (4) a 258/97/EK európai parlamenti és tanácsi rendelet (5) szerint engedélyezte a szintetikus zeaxantin étrend-kiegészítők új élelmiszer-összetevőjeként való forgalomba hozatalát 2 mg-os maximális napi bevitel mellett. A 2013/49/EU végrehajtási határozat által engedélyezett szintetikus zeaxantint „szintetikus zeaxantin” néven kell az ezen anyagot tartalmazó élelmiszerek címkéjén feltüntetni.

                     (6)

                     2018. február 23-án a DSM Nutritional Products Europe vállalat (a továbbiakban: kérelmező) kérelmet nyújtott be a Bizottsághoz, hogy engedélyezze a szintetikus zeaxantin megnevezésének és különös jelölési követelményeinek módosítását az (EU) 2015/2283 rendelet 10. cikke (1) bekezdésének megfelelően. A kérelem a „szintetikus” kifejezés törlését kéri az új élelmiszernek az uniós jegyzékben szereplő megnevezéséből, valamint az azt tartalmazó élelmiszerek jelöléséről.

                     (7)

                     A kérelmező úgy véli, hogy a zeaxantin megnevezésének és jelölési követelményeinek megváltoztatása szükséges bármely lehetséges negatív gazdasági hatás enyhítéséhez, amelyet a szintetikus zeaxantin tartalmú étrend-kiegészítők jelölésén a „szintetikus” kifejezés használata okozhat a „szintetikus” kifejezés negatív jelentéstartalmának köszönhetően. A kérelmező azt is állítja, hogy azok a gazdasági szereplők, akik olyan engedélyezett szintetikus új élelmiszereket tartalmazó étrend-kiegészítőket forgalmaznak, amelyek jelölésén nem szerepel a „szintetikus” kifejezés, nagy valószínűséggel nem tapasztalnak ilyen potenciális negatív gazdasági hatást.

                     (8)

                     Számos olyan jelenleg engedélyezett és az új élelmiszerek uniós jegyzékében szereplő szintetikus anyag létezik, amelynek vannak természetes eredetű megfelelői, és mindkét formájukat használják az étrend-kiegészítőkben. Azonban azoknak a szintetikus anyagoknak az uniós listán szereplő megnevezése és jelölése nem tartalmazza a szintetikus kifejezést. A szintetikus zeaxantin megnevezésének és jelölésének megváltoztatása biztosítja az összhangot az említett szintetikus anyagok megnevezésével és jelölésével.

                     (9)

                     Az étrend-kiegészítőkben összetevőként használt zeaxantin javasolt felhasználási módjai és mennyiségei nem változnak, a szintetikus zeaxantin 2013/49/EU végrehajtási határozat általi engedélyezését alátámasztó biztonsági megfontolások továbbra is érvényesek maradnak, ezért ez a változtatás nem jelent biztonsági kockázatot. Ezen indokolt tényezők figyelembevételével a javasolt változtatások megfelelnek az (EU) 2015/2283 rendelet 12. cikke (1) bekezdésének.

                     (10)

                     Az új jelölési követelmény e végrehajtási rendelettel összhangban történő végrehajtása változásokat vonhat maga után azon gazdasági szereplők tekintetében, akik jelenleg szintetikus zeaxantint hoznak forgalomba. Ezért helyénvaló egy átmeneti időszakot meghatározni.

                     (11)

                     A 2002/46/EK irányelv követelményeket határoz meg az étrend-kiegészítőkre vonatkozóan. A zeaxantin megnevezésének és különös jelölési követelményének megváltoztatását az említett irányelv sérelme nélkül engedélyezni kell.

                     (12)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk

               (1)   Az engedélyezett új élelmiszereknek az (EU) 2015/2283 rendelet 8. cikke értelmében létrehozott uniós jegyzékében a zeaxantin anyagra vonatkozó bejegyzést az e rendelet mellékletében meghatározottak szerint módosítani kell.

               (2)   Az uniós jegyzékben foglalt, az (1) bekezdésben említett bejegyzésnek tartalmaznia kell az e rendelet mellékletében meghatározott felhasználási feltételeket és jelölési követelményeket.

               (3)   Az e cikkben előírt engedélyezés nem sértheti a 2002/46/EK irányelv előírásait.

            2. cikk
            Az (EU) 2017/2470 végrehajtási rendelet melléklete e rendelet mellékletének megfelelően módosul.

            3. cikk
            Az e rendelet hatálybalépése előtt a szintetikus zeaxantint tartalmazó és az (EU) 2015/2283 rendelet alkalmazandó rendelkezéseinek megfelelő étrend-kiegészítők 2019. szeptember 3-ig forgalomba hozhatók és a készletek kimerüléséig forgalomban maradhatnak.

            4. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. augusztus 13-án.

                  a Bizottság részéről

                  az elnök

               Jean-Claude JUNCKER

            (1)  HL L 327., 2015.12.11., 1. o.

            (2)  A Bizottság (EU) 2017/2470 végrehajtási rendelete (2017. december 20.) az új élelmiszerek uniós jegyzékének az új élelmiszerekről szóló (EU) 2015/2283 európai parlamenti és tanácsi rendelet alapján történő megállapításáról (HL L 351., 2017.12.30., 72. o.).

            (3)  Az Európai Parlament és a Tanács 2002/46/EK irányelve (2002. június 10.) az étrend-kiegészítőkre vonatkozó tagállami jogszabályok közelítéséről (HL L 183., 2002.7.12., 51. o.).

            (4)  A Bizottság 2013/49/EU végrehajtási határozata (2013. január 22.) a szintetikus zeaxantinnak a 258/97/EK európai parlamenti és tanácsi rendelet szerinti új élelmiszer-összetevőként való forgalomba hozatalának engedélyezéséről (HL L 21., 2013.1.24., 32. o.).

            (5)  Az Európai Parlament és a Tanács 258/97/EK rendelete az új élelmiszerekről és az új élelmiszer-összetevőkről (HL L 43., 1997.2.14., 1. o.).

            MELLÉKLET
            Az (EU) 2017/2470 végrehajtási rendelet mellékletének 1. táblázatában (Engedélyezett új élelmiszerek) a „Zeaxantin” bejegyzés helyébe a következő bejegyzés lép:

                           Engedélyezett új élelmiszer

                           Az új élelmiszer felhasználásának feltételei

                           További különös jelölési követelmények

                           „Zeaxantin

                              Adott élelmiszer-kategória

                              Maximális mennyiségek

                           Az új élelmiszer megnevezése az azt tartalmazó élelmiszerek jelölésén: »Zeaxantin«.”

                           A 2002/46/EK irányelvben meghatározott étrend-kiegészítők

                           2 mg/nap


title: A Bizottság (EU) 2018/1128 végrehajtási rendelete (2018. augusztus 9.) a juhokra, kecskékre, valamint a juh- és kecskehúsra vonatkozó éves uniós vámkontingensek megnyitásáról szóló 1354/2011/EU végrehajtási rendelet módosításáról

text:
                  14.8.2018

                  HU

                  Az Európai Unió Hivatalos Lapja

                  L 205/1

         A BIZOTTSÁG (EU) 2018/1128 VÉGREHAJTÁSI RENDELETE
         (2018. augusztus 9.)
         a juhokra, kecskékre, valamint a juh- és kecskehúsra vonatkozó éves uniós vámkontingensek megnyitásáról szóló 1354/2011/EU végrehajtási rendelet módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 187. cikke a) és b) pontjára,
         mivel:

                     (1)

                     Az 1354/2011/EU bizottsági végrehajtási rendelet (2) rendelkezik a – többek között Izlandról származó – juhokra, kecskékre, valamint a juh- és kecskehúsra vonatkozó éves uniós vámkontingensek megnyitásáról.

                     (2)

                     Az 1354/2011/EU végrehajtási rendelet 4. cikke értelmében a szóban forgó rendelet által megnyitott vámkontingenseket az (EU) 2015/2447 bizottsági végrehajtási rendelet (3) 49–54. cikkének megfelelően kell kezelni.

                     (3)

                     Az Európai Unió és Izland 2017. március 23-án mezőgazdasági termékekre vonatkozó kiegészítő kereskedelmi kedvezményekről szóló, levélváltás formájában létrejött megállapodást (a továbbiakban: megállapodás) írt alá. A megállapodás Unió nevében történő aláírására az (EU) 2016/2087 tanácsi határozat (4), megkötésére pedig az (EU) 2017/1913 tanácsi határozat (5) adott felhatalmazást.

                     (4)

                     A megállapodás V. mellékletével összhangban az Unió az (EU) 2018/562 bizottsági végrehajtási rendelettel (6) módosította az 1354/2011/EU végrehajtási rendeletet. A módosítás megnövelte az Izland rendelkezésére álló, a 0204 és a 0210 vámtarifaszám alá tartozó juh- és kecskehúsra vonatkozó vámmentes vámkontingensek mennyiségét, valamint egy további éves uniós vámmentes vámkontingenst nyitott meg a 1602 90 alszám alá tartozó feldolgozott juhhús tekintetében.

                     (5)

                     Az 1354/2011/EU végrehajtási rendelet alapján kezelt juh- és kecskehúskontingensek mennyiségei hasítottsúly-egyenértékben vannak megadva, míg a megállapodás értelmében a mennyiségeket a termékek tonnájában kell kifejezni. Ezért a vámkontingenseknek a 952/2013/EU európai parlamenti és tanácsi rendelet (7) szerinti, zökkenőmentes kezelése érdekében helyénvaló külön rendeletet elfogadni a megállapodásban meghatározott uniós vámkontingensek kezelése céljából. Következésképpen ezzel egyidejűleg a szóban forgó vámkontingenseket az 1308/2013/EU rendelet alapján törölni kell a 1354/2011/EU végrehajtási rendeletből.

                     (6)

                     Ezért az 1354/2011/EU végrehajtási rendeletet ennek megfelelően módosítani kell.

                     (7)

                     Az Izlandról származó juhhúsra, kecskehúsra és feldolgozott juhhúsra vonatkozó behozatali vámkontingensek megnyitásáról szóló, a 952/2013/EU rendelet alapján elfogadott új rendelet 2018. szeptember 1-jétől lesz alkalmazandó. Ezért indokolt úgy rendelkezni, hogy az 1354/2011/EU végrehajtási rendelet kapcsolódó módosításai ugyanezen időponttól legyenek alkalmazandók.

                     (8)

                     Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,

               ELFOGADTA EZT A RENDELETET:

            1. cikk
            Az 1354/2011/EU végrehajtási rendelet a következőképpen módosul:

                        1.

                        a 3. cikk (2) bekezdésének e) pontját el kell hagyni;

                        2.

                        a melléklet helyébe e rendelet mellékletének szövege lép.

            2. cikk
            Ez a rendelet az Európai Unió Hivatalos Lapjában való kihirdetését követő harmadik napon lép hatályba.
            Ezt a rendeletet 2018. szeptember 1-jétől kell alkalmazni.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. augusztus 9-én.

                  a Bizottság részéről,

                  az elnök nevében,

               Günther OETTINGER

                  a Bizottság tagja

            (1)  HL L 347., 2013.12.20., 671. o.

            (2)  A Bizottság 1354/2011/EU végrehajtási rendelete (2011. december 20.) a juhokra, kecskékre, valamint a juh- és kecskehúsra vonatkozó éves uniós vámkontingensek megnyitásáról (HL L 338., 2011.12.21., 36. o.).

            (3)  A Bizottság (EU) 2015/2447 végrehajtási rendelete (2015. november 24.) az Uniós Vámkódex létrehozásáról szóló 952/2013/EU európai parlamenti és tanácsi rendelet egyes rendelkezéseinek végrehajtására vonatkozó részletes szabályok megállapításáról (HL L 343., 2015.12.29., 558. o.).

            (4)  A Tanács (EU) 2016/2087 határozata (2016. november 14.) a mezőgazdasági termékekre alkalmazandó kiegészítő kereskedelmi kedvezményekről szóló, az Európai Unió és Izland között levélváltás formájában létrejött megállapodásnak az Európai Unió nevében történő aláírásáról (HL L 324., 2016.11.30., 1. o.).

            (5)  A Tanács (EU) 2017/1913 határozata (2017. október 9.) a mezőgazdasági termékekre alkalmazandó kiegészítő kereskedelmi kedvezményekről szóló, az Európai Unió és Izland között levélváltás formájában létrejött megállapodás megkötéséről (HL L 274., 2017.10.24., 57. o.).

            (6)  A Bizottság (EU) 2018/562 végrehajtási rendelete (2018. április 9.) a juhokra, kecskékre, valamint a juh- és kecskehúsra vonatkozó éves uniós vámkontingensek megnyitásáról szóló 1354/2011/EU végrehajtási rendelet módosításáról (HL L 94., 2018.4.12., 4. o.).

            (7)  Az Európai Parlament és a Tanács 952/2013/EU rendelete (2013. október 9.) az Uniós Vámkódex létrehozásáról (HL L 269., 2013.10.10., 1. o.).

            MELLÉKLET
            „

                     MELLÉKLET
                     JUHHÚSRA ÉS KECSKEHÚSRA VONATKOZÓ (tonnában (t), hasítottsúly-egyenértékben kifejezett) UNIÓS VÁMKONTINGENSEK

                                 KN-kódok

                                 Értékvám
                                 %

                                 Mértékvám
                                 EUR/100 kg

                                 Tételszám az igénylési sorrend elvének alkalmazásához

                                 Származás

                                 Éves mennyiség tonnában, hasítottsúly-egyenértékben

                                 Élő állatok
                                 (Együttható = 0,47)

                                 Kicsontozott bárányhús (1)

                                 (Együttható = 1,67)

                                 Kicsontozott ürühús/juhhús (2)

                                 (Együttható = 1,81)

                                 Csontos hús és vágott test
                                 (Együttható = 1,00)

                                 0204

                                 Nulla

                                 Nulla

                                 —

                                 09.2101

                                 09.2102

                                 09.2011

                                 Argentína

                                 23 000

                                 —

                                 09.2105

                                 09.2106

                                 09.2012

                                 Ausztrália

                                 19 186

                                 —

                                 09.2109

                                 09.2110

                                 09.2013

                                 Új-Zéland

                                 228 254

                                 —

                                 09.2111

                                 09.2112

                                 09.2014

                                 Uruguay

                                 5 800

                                 —

                                 09.2115

                                 09.2116

                                 09.1922

                                 Chile (3)

                                 8 000

                                 —

                                 09.2121

                                 09.2122

                                 09.0781

                                 Norvégia

                                 300

                                 —

                                 09.2125

                                 09.2126

                                 09.0693

                                 Grönland

                                 100

                                 —

                                 09.2129

                                 09.2130

                                 09.0690

                                 Feröer szigetek

                                 20

                                 —

                                 09.2131

                                 09.2132

                                 09.0227

                                 Törökország

                                 200

                                 —

                                 09.2171

                                 09.2175

                                 09.2015

                                 Egyéb (4)

                                 200

                                 —

                                 09.2178

                                 09.2179

                                 09.2016

                                    Erga omnes
                                     (5)

                                 200

                                 0104 10 30
                                 0104 10 80
                                 0104 20 90

                                 10

                                 Nulla

                                 09.2181

                                 —

                                 —

                                 09.2019

                                    Erga omnes
                                     (5)

                                 92

               ”

               (1)  És kecskegidahús.

               (2)  És kecskehús, kivéve a kecskegidahúst.

               (3)  A Chilére vonatkozó vámkontingens évente 200 tonnával növekszik.

               (4)  »Egyéb« alatt az összes WTO-tag értendő, Argentína, Ausztrália, Új-Zéland, Uruguay, Chile, Grönland és Izland kivételével.

               (5)  »Erga omnes« alatt az összes származási hely értendő, beleértve az e táblázatban említett származási országokat is.


title: A Bizottság (EU) 2018/1129 végrehajtási rendelete (2018. augusztus 13.) az acetamipridnek a 18. terméktípusba tartozó biocid termékekben felhasználható létező hatóanyagként történő jóváhagyásáról (EGT-vonatkozású szöveg.)

text:
                  14.8.2018

                  HU

                  Az Európai Unió Hivatalos Lapja

                  L 205/4

         A BIZOTTSÁG (EU) 2018/1129 VÉGREHAJTÁSI RENDELETE
         (2018. augusztus 13.)
         az acetamipridnek a 18. terméktípusba tartozó biocid termékekben felhasználható létező hatóanyagként történő jóváhagyásáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a biocid termékek forgalmazásáról és felhasználásáról szóló, 2012. május 22-i 528/2012/EU európai parlamenti és tanácsi rendeletre (1) és különösen annak 89. cikke (1) bekezdésének harmadik albekezdésére,
         mivel:

                     (1)

                     Az 1062/2014/EU felhatalmazáson alapuló bizottsági rendelet (2) megállapítja azon létező hatóanyagok jegyzékét, amelyeket a biocid termékekben való felhasználásuk jóváhagyásának lehetősége szempontjából értékelni kell. E jegyzékben az acetamiprid is szerepel.

                     (2)

                     Sor került az acetamipridnek az 528/2012/EU rendelet V. mellékletében meghatározott 18. terméktípusba (rovarölő és atkaölő szerek, valamint más ízeltlábúak elleni védekezésre használt szerek) tartozó termékekben való felhasználás tekintetében történő értékelésére.

                     (3)

                     Az ügyben Belgiumot jelölték referens tagállamnak, amely ország értékelő illetékes hatósága 2015. július 27-én benyújtotta az értékelő jelentést és kapcsolódó ajánlásait.

                     (4)

                     Az 1062/2014/EU felhatalmazáson alapuló rendelet 7. cikkének (2) bekezdése értelmében a biocid termékekkel foglalkozó bizottság 2017. december 14-én megfogalmazta az Európai Vegyianyag-ügynökség véleményét, amelyben figyelembe vette az értékelő illetékes hatóság következtetéseit (3).

                     (5)

                     Az említett vélemény szerint a 18. terméktípusba tartozó, acetamipridet tartalmazó biocid termékek – a felhasználásukra vonatkozó bizonyos előírások és feltételek betartása esetén – várhatóan megfelelnek az 528/2012/EU rendelet 19. cikke (1) bekezdésének b) pontjában meghatározott követelményeknek.

                     (6)

                     Ezért helyénvaló jóváhagyni az acetamipridnek a 18. terméktípusba tartozó biocid termékekben, az említett előírások és feltételek betartása mellett történő felhasználását.

                     (7)

                     Az Európai Vegyianyag-ügynökség véleményében foglalt megállapítás szerint az acetamipridre vonatkozóan fennállnak a nagyon perzisztens (vP) és mérgező (T) anyagként való azonosításnak az 1907/2006/EK európai parlamenti és tanácsi rendelet (4) XIII. mellékletében foglalt kritériumai. Az acetamiprid ennélfogva megfelel az 528/2012/EU rendelet 10. cikke (1) bekezdésének d) pontjában foglalt feltételeknek, és helyettesítésre jelölt anyagnak tekintendő.

                     (8)

                     Az 528/2012/EU rendelet 10. cikkének (4) bekezdése értelmében egy helyettesítésre jelölt anyagnak minősülő hatóanyag jóváhagyása hét évet meg nem haladó időtartamra engedélyezhető.

                     (9)

                     mivel az acetamipridre vonatkozóan fennállnak a nagyon perzisztens (vP) anyagként való azonosításnak az 1907/2006/EK rendelet XIII. mellékletében foglalt kritériumai, az acetamipriddel kezelt vagy azt tartalmazó kezelt árucikkeket a forgalomba hozatal előtt megfelelő címkézéssel kell ellátni.

                     (10)

                     Egy adott hatóanyag jóváhagyását megelőzően észszerű időtartamot kell biztosítani arra, hogy az érdekelt felek megtehessék az új követelmények teljesítéséhez szükséges előkészítő intézkedéseket.

                     (11)

                     Az ebben a rendeletben előírt intézkedések összhangban vannak a biocid termékekkel foglalkozó állandó bizottság véleményével,

               ELFOGADTA EZT A RENDELETET:

            1. cikk
            A Bizottság jóváhagyja, hogy az acetamipridet a 18. terméktípusba tartozó biocid termékekben – a mellékletben szereplő előírások és feltételek betartása mellett – hatóanyagként felhasználják.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. augusztus 13-án.

                  a Bizottság részéről

                  az elnök

               Jean-Claude JUNCKER

            (1)  HL L 167., 2012.6.27., 1. o.

            (2)  A Bizottság 1062/2014/EU felhatalmazáson alapuló rendelete (2014. augusztus 4.) a biocid termékekben található valamennyi létező hatóanyag szisztematikus vizsgálatára irányuló, az 528/2012/EU európai parlamenti és tanácsi rendeletben említett munkaprogramról (HL L 294., 2014.10.10., 1. o.).

            (3)  A biocid termékekkel foglalkozó bizottság (BPC), Szakvélemény az acetamiprid hatóanyag jóváhagyása iránti kérelemről (Opinion on the application for approval of the active substance Acetamiprid), terméktípus: 18., ECHA/BPC/185/2017, elfogadva: 2017. december 14-én.

            (4)  Az Európai Parlament és a Tanács 1907/2006/EK rendelete (2006. december 18.) a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről (HL L 396., 2006.12.30., 1. o.).

            MELLÉKLET

                        Közhasználatú név

                        IUPAC-név
                        Azonosító szám

                        A hatóanyag minimális tisztasági foka (1)

                        Jóváhagyás dátuma

                        Jóváhagyás lejárta

                        Terméktípus

                        Egyedi feltételek

                        Acetamiprid

                        IUPAC-név:
                        (E)-N1-[(6-klór-3-piridil)metil]-N2-ciano-N1-metil-acetamid
                        EK-szám: nincs
                        CAS-szám: 135410-20-7

                        99,0 % (m/m)

                        2020. február 1.

                        2027. január 31.

                        18.

                        Az acetamiprid az 528/2012/EU rendelet 10. cikke (1) bekezdése d) pontjának megfelelően helyettesítésre jelölt anyagnak tekintendő.
                        Biocid termékek esetében az engedélyezés feltételei a következők:

                                    1.

                                    A termék értékelése során különös figyelmet kell fordítani az engedélyezés iránti kérelemben foglalt olyan felhasználásokhoz kapcsolódó expozíciókra, kockázatokra és hatékonyságra, amelyekre a hatóanyag uniós szinten folytatott kockázatértékelése nem terjedt ki.

                                    2.

                                    Az értékelt felhasználásokra vonatkozóan azonosított kockázatokra tekintettel a termék értékelése során különös figyelmet kell fordítani a következőkre:

                                                a)

                                                foglalkozásszerű felhasználók;

                                                b)

                                                csecsemők és kisgyermekek olyan másodlagos expozíciót követően, ahol a terméket foglalkozásszerű felhasználók permetezik;

                                                c)

                                                felszíni vizek, üledék, talaj és felszín alatti vizek a permetezéssel vagy ecseteléssel használt termékeknél;

                                                d)

                                                felszíni vizek, üledék, talaj és felszín alatti vizek a kültéri permetezéssel használt termékeknél;

                                    3.

                                    Az olyan termékek esetében, amelyek használata során az anyagból szermaradékok képződhetnek az élelmiszerekben vagy a takarmányokban, meg kell vizsgálni, hogy – összhangban a 470/2009/EK európai parlamenti és tanácsi rendelettel (2) vagy a 396/2005/EK európai parlamenti és tanácsi rendelettel (3) – szükség van-e új maradékanyag-határértékek (MRL) meghatározására vagy a meglévőek módosítására, és minden megfelelő kockázatcsökkentő intézkedést meg kell hozni az alkalmazandó határértékek betartásának biztosítására.

                              A kezelt árucikkek forgalomba hozatalának feltétele a következő:
                        Az acetamipriddel kezelt vagy azt tartalmazó kezelt árucikk forgalmazásáért felelős személy biztosítja, hogy a kezelt árucikk címkéje tartalmazza az 528/2012/EU rendelet 58. cikke (3) bekezdésének második albekezdésében felsorolt információkat.

               (1)  Az ebben az oszlopban jelzett tisztaság az értékelt hatóanyag minimális tisztasági fokának felel meg. A forgalomba hozott termékben lévő hatóanyag ezzel megegyező, de ettől eltérő tisztaságú is lehet, ha az értékelt hatóanyaggal technikailag bizonyítottan egyenértékű.

               (2)  Az Európai Parlament és a Tanács 470/2009/EK rendelete (2009. május 6.) az állati eredetű élelmiszerekben előforduló farmakológiai hatóanyagok maradékanyag-határértékeinek meghatározására irányuló közösségi eljárásokról, a 2377/90/EGK tanácsi rendelet hatályon kívül helyezéséről, és a 2001/82/EK európai parlamenti és tanácsi irányelv, valamint a 726/2004/EK európai parlamenti és tanácsi rendelet módosításáról (HL L 152., 2009.6.16., 11. o.).

               (3)  Az Európai Parlament és a Tanács 396/2005/EK rendelete (2005. február 23.) a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról (HL L 70., 2005.3.16., 1. o.).


title: A Bizottság (EU) 2018/1131 végrehajtási rendelete (2018. augusztus 13.) a penflufénnek a 8. terméktípusba tartozó biocid termékekben felhasználható hatóanyagként történő jóváhagyásáról (EGT-vonatkozású szöveg.)

text:
                  14.8.2018

                  HU

                  Az Európai Unió Hivatalos Lapja

                  L 205/12

         A BIZOTTSÁG (EU) 2018/1131 VÉGREHAJTÁSI RENDELETE
         (2018. augusztus 13.)
         a penflufénnek a 8. terméktípusba tartozó biocid termékekben felhasználható hatóanyagként történő jóváhagyásáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a biocid termékek forgalmazásáról és felhasználásáról szóló, 2012. május 22-i 528/2012/EU európai parlamenti és tanácsi rendeletre (1) és különösen annak 9. cikke (1) bekezdésének a) pontjára,
         mivel:

                     (1)

                     Az Egyesült Királyság értékelő illetékes hatóságához 2015. július 7-én kérelem érkezett a penflufén hatóanyagnak az 528/2012/EU rendelet V. mellékletében meghatározott 8. terméktípusba (faanyagvédő szerek) tartozó biocid termékekben való felhasználása jóváhagyására vonatkozóan.

                     (2)

                     Az egyesült királyságbeli értékelő illetékes hatóság az 528/2012/EU rendelet 8. cikkének (1) bekezdésével összhangban 2017. február 28-án benyújtotta az értékelő jelentést és kapcsolódó ajánlásait.

                     (3)

                     A biocid termékekkel foglalkozó bizottság 2017. december 14-én megfogalmazta az Európai Vegyianyag-ügynökség véleményét, amelyben figyelembe vette az értékelő illetékes hatóság következtetéseit (2).

                     (4)

                     Az említett vélemény szerint a 8. terméktípusba tartozó, penflufént tartalmazó biocid termékek – a felhasználásukra vonatkozó bizonyos előírások és feltételek betartása esetén – várhatóan megfelelnek az 528/2012/EU rendelet 19. cikke (1) bekezdésének b) pontjában meghatározott követelményeknek.

                     (5)

                     Ezért helyénvaló jóváhagyni a penflufénnek a 8. terméktípusba tartozó biocid termékekben, az említett előírások és feltételek betartása mellett történő felhasználását.

                     (6)

                     mivel a Európai Vegyianyag-ügynökség véleményében foglalt megállapítás szerint a penflufénre vonatkozóan fennállnak a nagyon perzisztens (vP) anyagként való azonosításnak az 1907/2006/EK európai parlamenti és tanácsi rendelet (3) XIII. mellékletében foglalt kritériumai, a penflufénnel kezelt vagy azt tartalmazó kezelt árucikkeket forgalomba hozatal előtt megfelelő címkézéssel kell ellátni.

                     (7)

                     Egy adott hatóanyag jóváhagyását megelőzően észszerű időtartamot kell biztosítani arra, hogy az érdekelt felek megtehessék az új követelmények teljesítéséhez szükséges előkészítő intézkedéseket.

                     (8)

                     Az ebben a rendeletben előírt intézkedések összhangban vannak a biocid termékekkel foglalkozó állandó bizottság véleményével,

               ELFOGADTA EZT A RENDELETET:

            1. cikk
            A Bizottság jóváhagyja, hogy a penflufént a 8. terméktípusba tartozó biocid termékekben – a mellékletben szereplő előírások és feltételek betartása mellett – hatóanyagként felhasználják.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. augusztus 13-án.

                  a Bizottság részéről

                  az elnök

               Jean-Claude JUNCKER

            (1)  HL L 167., 2012.6.27., 1. o.

            (2)  A biocid termékekkel foglalkozó bizottság (BPC), Szakvélemény a penflufén hatóanyag jóváhagyása iránti kérelemről (Opinion on the application for approval of the active substance Penflufen), terméktípus: 8., ECHA/BPC/184/2017, elfogadva: 2017. december 14-én.

            (3)  Az Európai Parlament és a Tanács 1907/2006/EK rendelete (2006. december 18.) a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről (HL L 396., 2006.12.30., 1. o.).

            MELLÉKLET

                        Közhasználatú név

                        IUPAC-név
                        Azonosító szám

                        A hatóanyag minimális tisztasági foka (1)

                        Jóváhagyás dátuma

                        Jóváhagyás lejárta

                        Terméktípus

                        Egyedi feltételek

                        Penflufén

                        IUPAC-név:
                        5-fluor-1,3-dimetil-N-{2-[(2RS)-4-metil-pentán-2-il]fenil}-1H-pirazol-4-karboxamid
                        EK-szám: nincs adat
                        CAS-szám: 494793-67-8

                        980 g/kg (R- és S- enantiomerek aránya 1:1)

                        2019. február 1.

                        2029. január 31.

                        8.

                        Biocid termékek esetében az engedélyezés feltételei a következők:

                                    1.

                                    A termék értékelése során különös figyelmet kell fordítani az engedélyezés iránti kérelemben foglalt olyan felhasználásokhoz kapcsolódó expozíciókra, kockázatokra és hatékonyságra, amelyekre a hatóanyag uniós szinten folytatott kockázatértékelése nem terjedt ki.

                                    2.

                                    Az értékelt felhasználásokra vonatkozóan azonosított kockázatokra tekintettel a termék értékelése során különös figyelmet kell fordítani a következőkre:

                                                a)

                                                ipari és foglalkozásszerű felhasználók;

                                                b)

                                                a talaj és a felszín alatti vizek az időjárás hatásának gyakran kitett faanyag esetében.

                                    3.

                                    A talajra vonatkozóan azonosított kockázatokra tekintettel az engedélyezett termék címkéjén és – ha van – biztonsági adatlapján fel kell tüntetni, hogy ipari alkalmazásának zárt helyen vagy folyadékot át nem eresztő, szilárd aljzatú, gáttal védett helyen kell történnie, továbbá hogy a frissen kezelt faanyagot a kezelést követően fedett helyen vagy folyadékot át nem eresztő, szilárd aljzatú – illetve mindkét feltételnek megfelelő – helyen kell tárolni a talajba vagy vízbe történő közvetlen kijutás elkerülése érdekében, valamint hogy a termék alkalmazása során kiszivárgott szerfelesleget újrafelhasználás vagy ártalmatlanítás céljából össze kell gyűjteni.

                              A kezelt árucikkek forgalomba hozatalának feltétele a következő:
                        A penflufénnel kezelt vagy azt tartalmazó kezelt árucikk forgalmazásáért felelős személy biztosítja, hogy a kezelt árucikk címkéje tartalmazza az 528/2012/EU rendelet 58. cikke (3) bekezdésének második albekezdésében felsorolt információkat.

               (1)  Az ebben az oszlopban jelzett tisztaság az értékelt hatóanyag minimális tisztasági fokának felel meg. A forgalomba hozott termékben lévő hatóanyag ezzel megegyező, de ettől eltérő tisztaságú is lehet, ha az értékelt hatóanyaggal technikailag bizonyítottan egyenértékű.


title: A Bizottság (EU) 2018/1133 végrehajtási rendelete (2018. augusztus 13.) a Hoodia parviflora szárított föld feletti részeinek az (EU) 2015/2283 európai parlamenti és tanácsi rendelet szerinti, új élelmiszerként történő forgalomba hozatalának engedélyezéséről és az (EU) 2017/2470 bizottsági végrehajtási rendelet módosításáról (EGT-vonatkozású szöveg.)

text:
                  14.8.2018

                  HU

                  Az Európai Unió Hivatalos Lapja

                  L 205/18

         A BIZOTTSÁG (EU) 2018/1133 VÉGREHAJTÁSI RENDELETE
         (2018. augusztus 13.)
         a Hoodia parviflora szárított föld feletti részeinek az (EU) 2015/2283 európai parlamenti és tanácsi rendelet szerinti, új élelmiszerként történő forgalomba hozatalának engedélyezéséről és az (EU) 2017/2470 bizottsági végrehajtási rendelet módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az új élelmiszerekről, az 1169/2011/EU európai parlamenti és tanácsi rendelet módosításáról, valamint a 258/97/EK európai parlamenti és tanácsi rendelet és az 1852/2001/EK bizottsági rendelet hatályon kívül helyezéséről szóló, 2015. november 25-i (EU) 2015/2283 európai parlamenti és tanácsi rendeletre (1) és különösen annak 12. cikkére,
         mivel:

                     (1)

                     Az (EU) 2015/2283 rendelet értelmében csak engedélyezett és az uniós jegyzékbe felvett új élelmiszerek hozhatók forgalomba az Unióban.

                     (2)

                     A Bizottság az (EU) 2015/2283 rendelet 8. cikke alapján elfogadta az engedélyezett új élelmiszerek uniós jegyzékét megállapító (EU) 2017/2470 bizottsági végrehajtási rendeletet (2).

                     (3)

                     Az (EU) 2015/2283 rendelet 12. cikke értelmében a Bizottság határoz egy új élelmiszer engedélyezéséről és Unión belül történő forgalomba hozataláról, valamint az uniós jegyzék naprakésszé tételéről.

                     (4)

                     A Desert Labs, Ltd. vállalat (a továbbiakban: a kérelmező) 2014. október 21-én a Hoodia parviflora szárított föld feletti részeinek a 258/97/EK európai parlamenti és tanácsi rendelet (3) 1. cikke (2) bekezdésének e) pontja szerinti, az uniós piacon új élelmiszerként történő forgalomba hozatalára vonatkozó kérelmet nyújtott be az írországi illetékes hatóságnak. A kérelem tárgya a Hoodia parviflora szárított föld feletti részeinek élelmiszerekben, többek között italokban, kekszekben, édességekben, fűszeres snackekben, levesekben és erőlevesekben, teában, kávéban és vízben való felhasználása. Étrend-kiegészítőkben is fel kívánják használni.

                     (5)

                     Az (EU) 2015/2283 rendelet 35. cikkének (1) bekezdése úgy rendelkezik, hogy a 258/97/EK rendelet 4. cikke alapján valamely tagállamhoz benyújtott, új élelmiszer Unión belüli forgalomba hozatalára irányuló olyan kérelmeket, amelyek kapcsán 2018. január 1-jéig nem született végleges döntés, az (EU) 2015/2283 rendelet alapján benyújtott kérelemként kell kezelni.

                     (6)

                     A Hoodia parviflora szárított föld feletti részeinek az uniós piacon új élelmiszerként történő forgalomba hozatalára irányuló kérelmet a 258/97/EK rendelet 4. cikkének megfelelően nyújtották be egy tagállamhoz, ugyanakkor a kérelem az (EU) 2015/2283 rendeletben meghatározott követelményeknek is megfelel.

                     (7)

                     2015. augusztus 24-én Írország illetékes hatósága közzétette elsődleges értékelési jelentését. Az említett jelentésben arra a következtetésre jutott, hogy a Hoodia parviflora szárított föld feletti részei megfelelnek a 258/97/EK rendelet 3. cikke (1) bekezdésében az új élelmiszerekre előírt feltételeknek.

                     (8)

                     A Bizottság az elsődleges értékelési jelentést 2015. augusztus 28-án továbbította a többi tagállamnak. Néhány tagállam indokolással ellátott kifogást emelt a 258/97/EK rendelet 6. cikke (4) bekezdésének első albekezdésében meghatározott 60 napos időszakon belül az új élelmiszer elégtelen jellemzése, az allergén hatás korlátozott értékelése, a 12 évnél idősebb gyermekek esetében a kockázat kizárására szolgáló elégtelen adatok, az előírásokra, a stabilitásra, a bevitel értékelésére és a toxikológiai adatokra vonatkozó elégtelen információkra vonatkozóan.

                     (9)

                     Az e tagállamok által felhozott kifogásokra tekintettel a Bizottság 2016. január 25-én konzultált az Európai Élelmiszerbiztonsági Hatósággal (a továbbiakban: Hatóság), és felkérte, hogy végezze el a Hoodia parviflora szárított föld feletti részeinek mint a 258/97/EK rendelet szerinti új élelmiszernek az újbóli értékelését.

                     (10)

                     2017. szeptember 20-án a Hatóság elfogadta „a Hoodia parviflora szárított föld feletti részei mint a 258/97/EK rendelet szerinti új élelmiszer biztonságosságáról szóló tudományos szakvéleményt” („Scientific Opinion on the safety of dried aerial parts of Hoodia parviflora as a novel food pursuant to Regulation (EC) No 258/97”) (4). Ez a szakvélemény, amelyet a Hatóság a 258/97/EK rendelet alapján dolgozott ki és fogadott el, az (EU) 2015/2283 rendelet 11. cikkében foglalt követelményekkel is összhangban van.

                     (11)

                     Véleményében a Hatóság nem állapította meg a kérelmező által javasolt felhasználási módok és mennyiségek esetében az élelmiszerekben található Hoodia parviflora szárított föld feletti részeinek biztonságosságát, mivel a bevitel meghaladja a biztonságosnak tekintett szintet (0,134 mg/ttkg). A Hatóság azt azonban megállapította, hogy a Hoodia parviflora szárított föld feletti részei biztonságosak a felnőttek számára akkor, ha azokat az étrend-kiegészítőkhöz 9,4 mg-os maximális napi adagban adják hozzá, amely egy alapértelmezés szerint 70 kg testsúlyú felnőtt számára biztonságos beviteli mennyiségnek felel meg.

                     (12)

                     A vélemény elegendő alapot ad annak megállapításához, hogy a Hoodia parviflora szárított föld feletti részei étrend-kiegészítők összetevőjeként a javasolt felhasználási módok és mennyiségek betartása mellett megfelelnek az (EU) 2015/2283 rendelet 12. cikkének (1) bekezdésében foglaltaknak.

                     (13)

                     2018. január 24-én a kérelmező kérelmet nyújtott be a Bizottsághoz a kérelem alátámasztására benyújtott két tanulmány – nevezetesen a Hoodia parviflora szárított föld feletti részeinek 14 napos, dózismeghatározási orális toxicitási vizsgálatáról (5), valamint a 90 napos orális toxicitási vizsgálatáról (6) szóló jelentések – szellemi tulajdont képező adatainak védelmére vonatkozóan, amelyek alapul szolgáltak a benchmark dózis (BMD) elemzéséhez és az emberi fogyasztásra szánt biztonságos beviteli szintek megállapításához.

                     (14)

                     2018. február 18-án a Hatóság úgy ítélte meg (7), hogy a Hoodia parviflora szárított föld feletti részeire mint új élelmiszerre vonatkozó véleményének kidolgozása során a 90 napos orális toxicitási vizsgálatról szóló jelentés adatai alapul szolgáltak a BMD elemzéséhez és az emberi fogyasztásra szánt biztonságos beviteli szintek megállapításához. Ezért úgy tekinthető, hogy a Hoodia parviflora szárított föld feletti részeinek biztonságosságára vonatkozó következtetéseket nem lehetett volna elérni az említett vizsgálatról szóló jelentésből származó adatok nélkül.

                     (15)

                     A Hatóság véleményének kézhezvételét követően a Bizottság arra kérte a kérelmezőt, hogy pontosítsa a vizsgálattal kapcsolatos adatok védett jellegére vonatkozó állítását, valamint az (EU) 2015/2283 rendelet 26. cikke (2) bekezdésének a) és b) pontjában említett, a vizsgálatra vonatkozó kizárólagos hivatkozási jogot.

                     (16)

                     A kérelmező azt is kijelentette, hogy a kérelem benyújtásának időpontjában a nemzeti jog szerint a vizsgálatra vonatkozóan tulajdonosi és kizárólagos jogokat birtokolt, és ezért harmadik felek nem férhetnek hozzá jogszerűen, vagy nem használhatják fel ezt a vizsgálatot. A Bizottság értékelte a kérelmező által benyújtott valamennyi információt, és úgy ítélte meg, hogy a kérelmező kellően alátámasztotta az (EU) 2015/2283 rendelet 26. cikkének (2) bekezdésében meghatározott követelmények teljesítését.

                     (17)

                     Ennek megfelelően az (EU) 2015/2283 rendelet 26. cikkének (2) bekezdésében előírtak szerint a kérelmező dossziéjában szereplő 90 napos orális toxicitási vizsgálatot az EFSA nem használhatja fel egy későbbi kérelmező javára az e rendelet hatálybalépésétől számított ötéves időtartamon belül. Következésképpen az e rendelet által engedélyezett új élelmiszer Unión belüli forgalombahozatali jogát ötéves időtartamig a kérelmezőre kell korlátozni.

                     (18)

                     Ugyanakkor az új élelmiszer engedélyezésének és a kérelmező dossziéjában szereplő vizsgálatra való hivatkozás felhasználásának a kérelmező általi kizárólagos használatra vonatkozó korlátozása nem akadályozza meg, hogy más kérelmezők ugyanazon új élelmiszer forgalomba hozatalának engedélyezését kérelmezzék, feltéve, hogy kérelmük az e rendelet szerinti engedélyt alátámasztó, jogszerűen megszerzett információkon alapul.

                     (19)

                     A 2002/46/EK európai parlamenti és tanácsi irányelv (8) követelményeket határoz meg az étrend-kiegészítőkre vonatkozóan. A Hoodia parviflora szárított föld feletti részeinek használatát az említett irányelv sérelme nélkül engedélyezni kell.

                     (20)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk

               (1)   Az e rendelet mellékletében meghatározott Hoodia parviflora szárított föld feletti részeit fel kell venni az engedélyezett új élelmiszereknek az (EU) 2017/2470 végrehajtási rendelet értelmében létrehozott uniós jegyzékébe.

               (2)   E rendelet hatálybalépésétől számított öt éven keresztül csak a kérelmező:

                           Vállalat: Desert Labs, Ltd.

                           Cím: Kibbutz Yotvata, 88820, Izrael;

                     jogosult az (1) bekezdésben említett új élelmiszer Unión belüli forgalomba hozatalára, kivéve, ha egy későbbi kérelmező engedélyt szerez ugyanerre az új élelmiszerre vonatkozóan az e rendelet 2. cikke alapján védett adatokra való hivatkozás nélkül, vagy a Desert Labs, Ltd. beleegyezésével.

               (3)   Az uniós jegyzékben foglalt, az (1) bekezdésben említett bejegyzésnek tartalmaznia kell az e rendelet mellékletében meghatározott felhasználási feltételeket és jelölési követelményeket is.

               (4)   Az e cikkben előírt engedélyezés nem sértheti a 2002/46/EK irányelv előírásait.

            2. cikk
            A kérelem aktájában szereplő vizsgálat – amelynek alapján a Hatóság értékelte az 1. cikkben említett új élelmiszert, és amelyről a kérelmező azt állította, hogy eleget tesz az (EU) 2015/2283 rendelet 26. cikkének (2) bekezdésében meghatározott követelményeknek – nem használható fel egy későbbi kérelmező javára az e rendelet hatálybalépésétől számított ötéves időtartamon belül a Desert Labs, Ltd beleegyezése nélkül.

            3. cikk
            Az (EU) 2017/2470 végrehajtási rendelet melléklete e rendelet mellékletének megfelelően módosul.

            4. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. augusztus 13-án.

                  a Bizottság részéről

                  az elnök

               Jean-Claude JUNCKER

            (1)  HL L 327., 2015.12.11., 1. o.

            (2)  A Bizottság (EU) 2017/2470 végrehajtási rendelete (2017. december 20.) az új élelmiszerek uniós jegyzékének az új élelmiszerekről szóló (EU) 2015/2283 európai parlamenti és tanácsi rendelet alapján történő megállapításáról (HL L 351., 2017.12.30., 72. o.).

            (3)  Az Európai Parlament és a Tanács 258/97/EK rendelete az új élelmiszerekről és az új élelmiszer-összetevőkről (HL L 43., 1997.2.14., 1. o.).

            (4)  EFSA Journal 2017;15(10):5002.

            (5)  Desert Labs, 2012a, kiadatlan.

            (6)  Desert Labs, 2012b, kiadatlan.

            (7)  Az EFSA Scientific Panel on Dietetic Products, Nutrition and Allergies (az EFSA diétás termékekkel, táplálkozással és allergiákkal foglalkozó tudományos testülete), a 2018. február 7–8-án megtartott 83. plenáris ülésének 2018. február 18-án jóváhagyott jegyzőkönyve (https://www.efsa.europa.eu/sites/default/files/event/180207-1-m.pdf)

            (8)  Az Európai Parlament és a Tanács 2002/46/EK irányelve (2002. június 10.) az étrend-kiegészítőkre vonatkozó tagállami jogszabályok közelítéséről (HL L 183., 2002.7.12., 51. o.).

            MELLÉKLET
            Az (EU) 2017/2470 végrehajtási rendelet melléklete a következőképpen módosul:

                        1.

                        Az 1. táblázat (Engedélyezett új élelmiszerek) a következő utolsó oszloppal egészül ki:
                        „Adatvédelem”

                        2.

                        Az 1. táblázat (Engedélyezett új élelmiszerek) az alábbi bejegyzéssel egészül ki a betűrend szerinti helyen:

                                    Engedélyezett új élelmiszer

                                    Az új élelmiszer felhasználásának feltételei

                                    További különös jelölési követelmények

                                    Egyéb követelmények

                                    Adatvédelem

                                    „A Hoodia parviflora szárított föld feletti részei

                                       Adott élelmiszer-kategória

                                       Maximális mennyiségek

                                    Az új élelmiszer megnevezése az azt tartalmazó élelmiszerek jelölésén: „a Hoodia parviflora szárított föld feletti részei”.

                                    Engedélyezve 2018. szeptember 3-án. A jegyzékbe való felvétel az (EU) 2015/2283 rendelet 26. cikkével összhangban védelem alatt álló, védett tudományos bizonyítékokon és tudományos adatokon alapul.
                                    Kérelmező: Desert Labs, Ltd. Kibbutz Yotvata, 88820 Izrael.
                                    Az adatvédelem időtartama alatt a Hoodia parviflora szárított föld feletti részei új élelmiszer kizárólag a Desert Labs, Ltd által hozható forgalomba az Unión belül, kivéve, ha egy későbbi kérelmező engedélyt szerez az új élelmiszerre vonatkozóan az (EU) 2015/2283 rendelet 26. cikkével összhangban védelem alatt álló, védett tudományos bizonyítékokra vagy védett tudományos adatokra való hivatkozás nélkül vagy a Desert Labs, Ltd beleegyezésével.
                                    Az adatvédelem záró időpontja: 2023. szeptember 3.”

                                    A felnőtt népességnek szánt, a 2002/46/EK irányelvben meghatározott étrend-kiegészítők

                                    9,4 mg/nap

                        3.

                        A 2. táblázat (Specifikációk) az alábbi bejegyzéssel egészül ki a betűrend szerinti helyen:

                                    Engedélyezett új élelmiszer

                                    Specifikációk

                                    „A Hoodia parviflora szárított föld feletti részei

                                       Leírás/meghatározás:

                                    A Hoodia parviflora N.E.Br. teljes föld feletti részei (Apocynaceae család).

                                       Jellemzők/összetétel

                                    Növényi anyag: legalább 3 éves növények föld feletti részei
                                    Külső jellemzők: világoszöld-sárgásbarna színű finom por
                                    Oldhatóság (vízben): > 25 mg/mL
                                    Nedvesség: < 5,5 %
                                    Aw: < 0,3
                                    pH: < 5,0
                                    Fehérje: < 4,5 g/100 g
                                    Zsír: < 3 g/100 g
                                    Szénhidrát (beleértve az élelmi rostot is): < 80 g/100 g
                                    Élelmi rost: < 55 g/100 g
                                    Összes cukor: < 10,5 g/100 g
                                    Hamu: < 20 %

                                       Hoodia glikozidok

                                    P57: 5–50 mg/kg
                                    L: 1 000 –6 000  mg/kg
                                    O: 500–5 000  mg/kg
                                    Összesen: 1 500 –11 000  mg/kg

                                       Nehézfémek:

                                    Arzén: < 1,00 mg/kg
                                    Higany: < 0,1 mg/kg
                                    Kadmium: < 0,1 mg/kg
                                    Ólom: < 0,5 mg/kg

                                       Mikrobiológiai kritériumok:

                                    Aerob csíraszám: < 105 CFU/g

                                       Escherichia coli: < 10 CFU/g

                                       Staphylococcus aureus: < 50 CFU/g
                                    Összes kóliformok: < 10 CFU/g
                                    Élesztő: ≤ 100 CFU/g
                                    Penészgombák: ≤ 100 CFU/g

                                       Szalmonella fajok: negatív/25 g

                                       Listeria monocytogenes: negatív/25 g
                                    CFU: telepképző egység”


title: A Bizottság (EU) 2018/1138 végrehajtási rendelete (2018. augusztus 13.) az ISIL-lel (Dáissal) és az al-Kaida szervezetekkel összeköttetésben álló egyes személyekkel és szervezetekkel szemben meghatározott egyes korlátozó intézkedések bevezetéséről szóló 881/2002/EK tanácsi rendelet 289. alkalommal történő módosításáról

text:
                  14.8.2018

                  HU

                  Az Európai Unió Hivatalos Lapja

                  LI 205/1

         A BIZOTTSÁG (EU) 2018/1138 VÉGREHAJTÁSI RENDELETE
         (2018. augusztus 13.)
         az ISIL-lel (Dáissal) és az al-Kaida szervezetekkel összeköttetésben álló egyes személyekkel és szervezetekkel szemben meghatározott egyes korlátozó intézkedések bevezetéséről szóló 881/2002/EK tanácsi rendelet 289. alkalommal történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az ISIL-lel (Dáissal) és az al-Kaida szervezetekkel összeköttetésben álló egyes személyekkel és szervezetekkel szemben meghatározott egyes korlátozó intézkedések bevezetéséről szóló, 2002. május 27-i 881/2002/EK tanácsi rendeletre (1) és különösen annak 7. cikke (1) bekezdésének a) pontjára és 7a. cikkének (1) bekezdésére,
         mivel:

                     (1)

                     A 881/2002/EK rendelet I. melléklete felsorolja azon személyeket, csoportokat és szervezeteket, amelyekre a rendeletnek megfelelően a pénzeszközök és gazdasági erőforrások befagyasztása vonatkozik.

                     (2)

                     2018. augusztus 9-én az Egyesült Nemzetek Biztonsági Tanácsának szankcióbizottsága úgy határozott, hogy egy bejegyzést felvesz az azon személyekre, csoportokra és szervezetekre vonatkozó jegyzékbe, amelyekre vonatkozóan a pénzeszközök és gazdasági erőforrások befagyasztását alkalmazni kell. A 881/2002/EK rendelet I. mellékletét ezért ennek megfelelően módosítani kell.

                     (3)

                     Az e rendeletben meghatározott intézkedések hatékonyságának biztosítása érdekében e rendeletnek haladéktalanul hatályba kell lépnie,

               ELFOGADTA EZT A RENDELETET:

            1. cikk
            A 881/2002/EK rendelet I. melléklete e rendelet mellékletének megfelelően módosul.

            2. cikk
            Ez a rendelet az Európai Unió Hivatalos Lapjában való kihirdetésének napján lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. augusztus 13-án.

                  a Bizottság részéről,

                  az elnök nevében,

                  a Külpolitikai Eszközökért Felelős Szolgálat vezetője

            (1)  HL L 139., 2002.5.29., 9. o.

            MELLÉKLET
            A 881/2002/EK rendelet I. mellékletében a „Természetes személyek” rész a következő bejegyzéssel egészül ki:

               „ADNAN ABOU WALID AL-SAHRAOUI (más néven a) Lahbib Idrissi ould Sidi Abdi ould Said ould El Bachir; b) Adnan Abu Walid al-Sahrawi; c) Abu Walid al Sahrawi; d) Adnan Abu Walid al-Sahraoui; e) Adnan Abu Waleed al-Sahrawi; f) Lehbib Ould Ali Ould Said Ould Joumani). Születési ideje: 1973.2.16. Születési helye: Laayoune. Címe: a) Ménaka, Gao régió, Mali. Egyéb információ: A Mouvement pour l'Unification et le Jihad en Afrique de l'Ouest (MUJAO) korábbi szóvivője. Az Al-Mourabitoun csoport emírje Maliban. Hűségesküt tett az Al Qaida In Iraq néven jegyzékbe vett Iraki és Levantei Iszlám Államnak (ISIL). A 7d. cikk (2) bekezdésének i) pontjában meghatározott megjelölés időpontja: 2018.8.9.”


title: A Bizottság (EU) 2018/27 végrehajtási rendelete (2018. január 9.) a „Ribeiras do Morrazo” (OFJ) elnevezés oltalmának az 1308/2013/EU európai parlamenti és tanácsi rendelet 99. cikke alapján történő megadásáról

text:
               10.1.2018

               HU

               Az Európai Unió Hivatalos Lapja

               L 5/26

         A BIZOTTSÁG (EU) 2018/27 VÉGREHAJTÁSI RENDELETE
   (2018. január 9.)
   a „Ribeiras do Morrazo” (OFJ) elnevezés oltalmának az 1308/2013/EU európai parlamenti és tanácsi rendelet 99. cikke alapján történő megadásáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 99. cikkére,
   mivel:

               (1)

               Az 1308/2013/EU rendelet 97. cikke (2) és (3) bekezdésének megfelelően a Bizottság megvizsgálta Spanyolországnak a „Ribeiras do Morrazo” elnevezés bejegyzésére vonatkozóan benyújtott kérelmét, majd közzétette az Európai Unió Hivatalos Lapjában
                   (2).

               (2)

               A Bizottsághoz nem érkezett az 1308/2013/EU rendelet 98. cikke szerinti kifogásolási nyilatkozat.

               (3)

               Az 1308/2013/EU rendelet 99. cikkének megfelelően a „Ribeiras do Morrazo” elnevezést oltalomban kell részesíteni, és be kell jegyezni a szóban forgó rendelet 104. cikkében említett nyilvántartásba.

               (4)

               Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,

         ELFOGADTA EZT A RENDELETET:
   1. cikk
   A „Ribeiras do Morrazo” (OFJ) elnevezés oltalomban részesül.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. január 9-én.

            a Bizottság részéről

            az elnök

         Jean-Claude JUNCKER

      (1)  HL L 347., 2013.12.20., 671. o.

      (2)  HL C 255., 2017.8.5., 15. o.


title: A Bizottság (EU) 2018/26 végrehajtási rendelete (2018. január 9.) egy oltalom alatt álló eredetmegjelöléshez vagy földrajzi jelzéshez kapcsolódó termékleírás módosításának jóváhagyásáról („Montravel” [OEM])

text:
               10.1.2018

               HU

               Az Európai Unió Hivatalos Lapja

               L 5/25

         A BIZOTTSÁG (EU) 2018/26 VÉGREHAJTÁSI RENDELETE
   (2018. január 9.)
   egy oltalom alatt álló eredetmegjelöléshez vagy földrajzi jelzéshez kapcsolódó termékleírás módosításának jóváhagyásáról („Montravel” [OEM])
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 99. cikkére,
   mivel:

               (1)

               A Bizottság megvizsgálta a „Montravel” oltalom alatt álló eredetmegjelöléshez kapcsolódó termékleírás módosításának jóváhagyására irányuló kérelmet, amelyet Franciaország az 1308/2013/EU rendelet 105. cikkének megfelelően nyújtott be.

               (2)

               A Bizottság a termékleírás módosításának jóváhagyására irányuló kérelmet (2) az 1308/2013/EU rendelet 97. cikke (3) bekezdésének megfelelően közzétette az Európai Unió Hivatalos Lapjában.

               (3)

               A Bizottsághoz nem érkezett az 1308/2013/EU rendelet 98. cikke szerinti kifogásolási nyilatkozat.

               (4)

               Ezért a termékleírás módosítását az 1308/2013/EU rendelet 99. cikkének megfelelően jóvá kell hagyni.

               (5)

               Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,

         ELFOGADTA EZT A RENDELETET:
   1. cikk
   A „Montravel” (OEM) elnevezéshez kapcsolódó termékleírásnak az Európai Unió Hivatalos Lapjában közzétett módosítása jóváhagyásra kerül.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. január 9-én.

            a Bizottság részéről

            az elnök

         Jean-Claude JUNCKER

      (1)  HL L 347., 2013.12.20., 671. o.

      (2)  HL C 255., 2017.8.5., 10. o.


title: A Tanács (EU) 2018/31 végrehajtási rendelete (2018. január 10.) a Bissau-guineai Köztársaság békéjét, biztonságát és stabilitását veszélyeztető egyes személyekkel, szervezetekkel és szervekkel szemben hozott korlátozó intézkedésekről szóló 377/2012/EU rendelet 11. cikke (1) bekezdésének végrehajtásáról

text:
               11.1.2018

               HU

               Az Európai Unió Hivatalos Lapja

               L 6/1

         A TANÁCS (EU) 2018/31 VÉGREHAJTÁSI RENDELETE
   (2018. január 10.)
   a Bissau-guineai Köztársaság békéjét, biztonságát és stabilitását veszélyeztető egyes személyekkel, szervezetekkel és szervekkel szemben hozott korlátozó intézkedésekről szóló 377/2012/EU rendelet 11. cikke (1) bekezdésének végrehajtásáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel a Bissau-guineai Köztársaság békéjét, biztonságát és stabilitását veszélyeztető egyes személyekkel, szervezetekkel és szervekkel szemben hozott korlátozó intézkedésekről szóló, 2012. május 3-i 377/2012/EU tanácsi rendeletre (1) és különösen annak 11. cikke (1) bekezdésére,
   tekintettel az Unió külügyi és biztonságpolitikai főképviselőjének javaslatára,
   mivel:

               (1)

               A Tanács 2012. május 3-án elfogadta a 377/2012/EU rendeletet.

               (2)

               Az Egyesült Nemzetek Biztonsági Tanácsának a 2048 (2012) sz. ENSZ BT-határozat alapján létrehozott bizottsága 2017. december 20-án törölt egy személyt a korlátozó intézkedések hatálya alá tartozó személyek jegyzékéből.

               (3)

               Az említett személyt törölni kell a 377/2012/EU rendelet I. mellékletéből,

         ELFOGADTA EZT A RENDELETET:
   1. cikk
   A 377/2012/EU rendelet I. melléklete az e rendelet mellékletében foglaltak szerint módosul.
   2. cikk
   Ez a rendelet az Európai Unió Hivatalos Lapjában való kihirdetésének napján lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. január 10-én.

            a Tanács részéről

            az elnök

         E. KRALEVA

      (1)  HL L 119., 2012.5.4., 1. o.

      MELLÉKLET
      A 377/2012/EU rendelet I. mellékletében az alábbi személyre vonatkozó bejegyzés törlésre kerül:

                  11.

                  Sanha CLUSSÉ.


title: A Bizottság (EU) 2018/33 végrehajtási rendelete (2017. szeptember 28.) a 2014/92/EU európai parlamenti és tanácsi irányelvnek megfelelően a díjkimutatás egységesített formátumára és egységes szimbólumára vonatkozó végrehajtás-technikai standardok meghatározásáról (EGT-vonatkozású szöveg. )

text:
                  11.1.2018

                  HU

                  Az Európai Unió Hivatalos Lapja

                  L 6/26

            A BIZOTTSÁG (EU) 2018/33 VÉGREHAJTÁSI RENDELETE
      (2017. szeptember 28.)
      a 2014/92/EU európai parlamenti és tanácsi irányelvnek megfelelően a díjkimutatás egységesített formátumára és egységes szimbólumára vonatkozó végrehajtás-technikai standardok meghatározásáról
      (EGT-vonatkozású szöveg)
      AZ EURÓPAI BIZOTTSÁG,
      tekintettel az Európai Unió működéséről szóló szerződésre,
      tekintettel a fizetési számlákhoz kapcsolódó díjak összehasonlíthatóságáról, a fizetésiszámla-váltásról és az alapszintű fizetési számla nyitásáról, illetve használatáról szóló, 2014. július 23-i 2014/92/EU európai parlamenti és tanácsi irányelvre (1) és különösen annak 5. cikke (4) bekezdésének második albekezdésére,
      mivel:

                  (1)

                  A 2014/92/EU irányelv előírja a tagállamok számára annak biztosítását, hogy a pénzforgalmi szolgáltatók évente legalább egyszer díjmentesen kimutatást bocsássanak a fogyasztók rendelkezésére a fizetési számlához kapcsolódó szolgáltatások igénybevételével kapcsolatosan felmerült valamennyi díjról, valamint adott esetben a kamatlábakról. A pénzforgalmi szolgáltatóknak a fizetési számlához kapcsolódó legjellemzőbb szolgáltatások végleges jegyzékében lévő egységesített megnevezéseket kell használniuk. A végleges jegyzékeket a tagállamoknak kell közzétenniük és azokba be kell építeniük az (EU) 2018/32 felhatalmazáson alapuló bizottsági rendeletben (2) meghatározott egységesített uniós terminológiát.

                  (2)

                  Annak biztosítása érdekében, hogy a díjkimutatás megfeleljen a 2014/92/EU irányelv céljainak, és ezzel egyidejűleg az összehasonlítást és az átláthatóságot megkönnyítő megfelelő tájékoztatást nyújtson a fogyasztók részére, a pénzforgalmi szolgáltatóknak egységesített díjkimutatás-mintát kell használniuk.

                  (3)

                  Ami a fizetési számlához kapcsolódó szolgáltatáscsomagok bemutatását illeti, figyelembe kell venni, hogy a pénzforgalmi szolgáltatók eltérő csomagtípusokat kínálnak. Egyes szolgáltatáscsomagok nyújtását az általános díj fedezi, például a számlanyitást vagy -vezetést, míg más csomagok díját az ilyen általános díjtól elkülönítve számítják fel és néhány csomag meghatározott mennyiségű szolgáltatást tartalmaz. Annak érdekében, hogy megkönnyítsük a fogyasztó számára a különböző típusú csomagok tartalmának és díjának megértését, a díjkimutatásnak külön kell felsorolnia a csomagokat. Mindenekelőtt amennyiben a csomagdíj az általános díj részét képezi, az ilyen csomagokat az említett díjjal együtt kell feltüntetni.

                  (4)

                  A tagállamok előírhatják, hogy a díjkimutatásban fel kell tüntetni bizonyos kiemelt mutatókat, például egy átfogó költségmutatót. Ezért a díjkimutatás-mintának külön táblázatot kell tartalmaznia azon pénzforgalmi szolgáltatók számára, amelyekre ilyen feltételek vonatkoznak.

                  (5)

                  Továbbá, mivel a díjkimutatás elkészítését meg kell könnyíteni a pénzforgalmi szolgáltatók számára, egyértelmű iránymutatást kell kapniuk a díjkimutatás kitöltésének módjára vonatkozóan.

                  (6)

                  Ez a rendelet az Európai Felügyeleti Hatóság (Európai Bankhatóság) (EBH) által a Bizottságnak benyújtott végrehajtás-technikai standardtervezeten alapul.

                  (7)

                  Az EBH nyilvános konzultációt folytatott az e rendelet alapját képező végrehajtás-technikai standardtervezetről, elemezte az esetleges kapcsolódó költségeket és hasznot, továbbá kikérte az 1093/2010/EU európai parlamenti és tanácsi rendelet (3) 37. cikkével összhangban létrehozott banki érdekképviseleti csoport véleményét,

            ELFOGADTA EZT A RENDELETET:
      1. cikk
      A díjkimutatás-minta és annak egységes szimbóluma
      (1)   A pénzforgalmi szolgáltató a mellékletben meghatározott mintát használja, és azt a 2–18. cikkben meghatározottaknak megfelelően tölti ki.
      (2)   A pénzforgalmi szolgáltató a díjkimutatás-mintát a kitöltés során csak az e rendeletben előírtaknak megfelelően módosítja. A pénzforgalmi szolgáltató mindenekelőtt betartja az információk, címek és alcímek mintában meghatározott sorrendjét.
      (3)   A díjkimutatás:

                  a)

                  A4-es méretű, álló formátumú;

                  b)

                  tartalmazza a „Díjkimutatás” címet az első oldal tetején középen, a pénzforgalmi szolgáltatónak a dokumentum bal felső sarkában látható logója, valamint a dokumentum jobb felső sarkában látható egységes szimbólum között;

                  c)

                  tartalmazza a mellékletben meghatározott mintának megfelelően ábrázolt egységes szimbólumot, amelynek mérete legfeljebb 2,5 cm × 2,5 cm;

                  d)

                  Arial vagy ahhoz hasonló, 11-es méretű betűtípus használatával készül, kivéve a „Díjkimutatás” címet, amelyhez 16-os betűméretet kell használni, félkövérrel szedve; a címekhez félkövér 14-es betűméretet, az alcímekhez pedig 12-es betűméretet kell használni, kivéve, ha a látássérült személyekre tekintettel a nemzeti jog a betűméret növelését vagy a Braille-írás használatát írja elő, vagy arról a fogyasztó és a pénzforgalmi szolgáltató megállapodik;

                  e)

                  fekete-fehér nyomtatással készül a pénzforgalmi szolgáltató logójának és az egységes szimbólumnak a kivételével, amelyeket a 2. cikkben meghatározottaknak megfelelően színesben is meg lehet jeleníteni;

                  f)

                  a címek színe az RGB színmodell 166 166 166 referenciaszámú színárnyalatának megfelelő középszürke, az alcímeké pedig az RGB színmodell 191 191 191 referenciaszámú színárnyalatának megfelelő világosszürke;

                  g)

                  oldalai számozottak.

            2. cikk
      Az egységes szimbólum és a pénzforgalmi szolgáltató logója
      (1)   Az egységes szimbólum színes megjelenítése esetén a háttér színe az RGB színmodell 0/51/153 (hexadecimális: 003399) referenciaszámú színárnyalatának, a szimbólum színe az RGB színmodell 255/204/0 (hexadecimális: FFCC00) referenciaszámú színárnyalatának felel meg.
      (2)   A pénzforgalmi szolgáltató logójának mérete megegyezik az egységes szimbólum méretével.
      (3)   A logó csak akkor tüntethető fel színesben, ha az egységes szimbólum is színes. Fekete-fehér nyomtatás esetén az egységes szimbólumnak jól olvashatónak kell lennie.
      3. cikk
      A számlavezető neve és elérhetősége
      (1)   A pénzforgalmi szolgáltató a szögletes zárójelben szereplő megjelölés helyén a számlavezető nevét tünteti fel félkövér betűkkel szedve és balra igazítva.
      (2)   A pénzforgalmi szolgáltató a szögletes zárójelben szereplő megjelölés helyén feltünteti az elérhetőségeit, például a postai címet, telefonszámot, e-mail-címet, faxszámot, webcímet és a kapcsolattartó személyt/pontot, akihez/amelyhez a fizetési számla tulajdonosa fordulhat a későbbi kapcsolattartás során.
      Ezeket az elérhetőségi adatokat balra igazítva kell feltüntetni.
      4. cikk
      A számlatulajdonos neve és elérhetősége
      (1)   A pénzforgalmi szolgáltató a szögletes zárójelben szereplő megjelölés helyén a számlatulajdonos nevét tünteti fel.
      Ezt a nevet félkövér betűkkel szedve és balra igazítva kell megjeleníteni.
      (2)   A pénzforgalmi szolgáltató a szögletes zárójelben szereplő jelzések helyébe a számlatulajdonos postai címét írja be.
      A postai címet balra igazítva és az egyes szavak kezdőbetűinek kivételével kisbetűvel kell megadni.
      5. cikk
      A számla megnevezése és azonosítója
      (1)   A pénzforgalmi szolgáltató feltünteti a fizetési számla megnevezését.
      Ezt a megnevezést félkövér betűkkel szedve, balra igazítva és közvetlenül a vonatkozó szavak után kell megjeleníteni.
      (2)   A pénzforgalmi szolgáltató megadja a fizetési számla azonosítására szolgáló adatokat, például a bankazonosító kódot (BIC), a nemzetközi bankszámlaszámot (IBAN), a nemzeti számlaszámot és a nemzeti bankazonosító kódot.
      Ezeket az adatokat balra igazítva kell megjeleníteni.
      6. cikk
      Naptári időszak
      A pénzforgalmi szolgáltató az „Időszak” sorban balra igazítva megadja a díjkimutatás által lefedett naptári időszakot.
      7. cikk
      Dátum
      A pénzforgalmi szolgáltató a „Dátum” sorban balra igazítva feltünteti a díjkimutatás elkészítésének naptári dátumát.
      8. cikk
      Bevezető nyilatkozat
      A mintában meghatározott bevezető nyilatkozat szövegét változtatás nélkül kell átvenni a díjkimutatásban, 1,15-ös sorközzel, a szöveg előtt 0 pontos, a szöveg után pedig 10 pontos távolságot hagyva.
      9. cikk
      A díjak és kamat összefoglalása
      (1)   A pénzforgalmi szolgáltató félkövér betűkkel szedve és jobbra igazítva jeleníti meg a díjak és kamatok teljes összegét, amelyeket a „Díjak és kamat összefoglalása” cím alatt négy különálló táblázatban kell megadni.
      (2)   Amennyiben nincs alkalmazandó kamat egy adott számlára és az ilyen információ feltüntetését lehetővé teszik vagy előírják a 2014/92/EU irányelvet átültető nemzeti rendelkezések, a pénzforgalmi szolgáltató a kisbetűvel szedett „kamat nem alkalmazandó” kifejezést tünteti fel, jobbra igazítva.
      (3)   Amennyiben van alkalmazandó kamat, de összege egy adott időszakban nulla, és a 2014/92/EU irányelvet átültető nemzeti rendelkezések lehetővé teszik vagy előírják az ilyen információ feltüntetését, a pénzforgalmi szolgáltató ezt a megfelelő táblázatban „0” beírásával jelzi.
      (4)   Amennyiben a 2014/92/EU irányelvet átültető tagállami rendelkezések ezt előírják, a pénzforgalmi szolgáltató egy külön táblázatban közli az átfogó költségmutatót, amely a fizetési számla teljes éves költségét fejezi ki. Amennyiben az említett tagállami rendelkezések nem írják elő az átfogó költségmutató közlését, a pénzforgalmi szolgáltató törli ezt a táblázatot.
      10. cikk
      A számla után fizetett díjak részletes kimutatása
      (1)   A pénzforgalmi szolgáltató „A számla után fizetett díjak részletes kimutatása” című táblázatban felsorolja a megfelelő szolgáltatásokért az érintett időszakban fizetett valamennyi díjat.
      A számlanyitásért vagy számlavezetésért felszámított díjakat az „Általános számlaszolgáltatások” alcím alatt kell megadni.
      (2)   A pénzforgalmi szolgáltató a szolgáltatásokat a „Szolgáltatás” aloszlopba illeszti be, balra igazítva, félkövér betűkkel szedve, egyszeres sorközt használva és 0 pontos távolságot hagyva minden egyes szolgáltatás előtt és után.
      (3)   A pénzforgalmi szolgáltató a „Szolgáltatás igénybevételének száma” című aloszlopban – jobbra igazítva és az 1. cikk (3) bekezdésének d) pontjában előírt betűtípust használva – feltünteti, hogy a díjkimutatás által érintett időszakban hányszor vették igénybe az egyes szolgáltatásokat.
      A pénzforgalmi szolgáltató a „Szolgáltatás igénybevételének száma” című aloszlopot üresen hagyja amennyiben:

                  a)

                  szolgáltatás igénybevételére került sor, azonban a pénzforgalmi szolgáltató nem számított fel díjat ezért a szolgáltatásért, és

                  b)

                  a 2014/92/EU irányelvet átültető tagállami rendelkezések lehetővé teszik vagy előírják ezen adat feltüntetését.

            (4)   A pénzforgalmi szolgáltató az „Egységnyi díj” aloszlopban minden egyes igénybe vett szolgáltatásra vonatkozóan jobbra igazítva feltünteti az egységnyi díj szerkezetét és költségét.
      (5)   A pénzforgalmi szolgáltató a „Díjfelszámítás alkalmainak száma” című aloszlopban jobbra igazítva megadja, hogy hányszor számított fel díjat az egyes szolgáltatások után a díjkimutatás által érintett időszakban. A pénzforgalmi szolgáltató a megfelelő aloszlopban a „díjfelszámítás nem történt” kifejezést használva jelöli amennyiben:

                  a)

                  szolgáltatás igénybevételére került sor, azonban díjfelszámítás nem történt, valamint

                  b)

                  a 2014/92/EU irányelvet átültető tagállami rendelkezések lehetővé teszik vagy előírják ezen adat feltüntetését.

            (6)   A pénzforgalmi szolgáltató az „Összesen” aloszlopban jeleníti meg félkövér betűkkel szedve az adott szolgáltatásnak az érintett időszakban történő igénybevételéért fizetett díjak összegét.
      (7)   Amennyiben az alcím nem tartalmaz semmilyen szolgáltatást, a pénzforgalmi szolgáltató törli az adott alcímet. A pénzforgalmi szolgáltató akkor is törli az alcímet, ha a fizetési számla tulajdonosa az érintett időszakban nem vett igénybe a szolgáltatáscsomagban megjelölt mennyiségeken felüli szolgáltatásokat.
      (8)   A pénzforgalmi szolgáltató a „Kifizetett díjak összesen” sorban félkövér betűkkel szedve megadja az adott szolgáltatásnak az érintett időszakban történő igénybevételéért a fizetési számla tulajdonosa által fizetett díjak összegét.
      11. cikk
      A díjtípusok bemutatása
      (1)   Amennyiben az alábbi esetek valamelyikében a pénzforgalmi szolgáltató külön díjakat számít fel, „A számla után fizetett díjak részletes kimutatása” című táblázat „Szolgáltatás” oszlopához tartozó, az adott szolgáltatásra vonatkozó külön sorban megad minden, díj felszámításával járó esetet, csatornát vagy feltételt („díjtípusok”):

                  a)

                  egy adott szolgáltatás nyújtásáért eltérő díjak – például ugyanazon szolgáltatásra vonatkozóan kezdeti előkészítési díj, majd azt követően végrehajtási díj – felszámítása;

                  b)

                  a szolgáltatás kérése, igénybevétele vagy nyújtása különböző csatornákon – például telefonon, bankfiókon vagy interneten – keresztül történik;

                  c)

                  egy adott szolgáltatás díja valamilyen egyedi feltétel teljesülésétől függ, például minimális vagy maximális küszöbérték elérése átutalás vagy készpénzfelvétel esetén.

            A leírást balra kell igazítani. A díjakat az „Egységnyi díj” oszlopban kell feltüntetni jobbra igazítva.
      (2)   Amennyiben a díjakat különböző típusú díjak kombinációjaként számítják fel, például ha a díjak az igénybe vett csatornától függően eltérnek, majd egy küszöbérték elérését követően további bontásra kerülnek, a pénzforgalmi szolgáltató a 10. cikk (5) bekezdésének alkalmazásán felül jobbra igazítva feltünteti minden egyes további díjtípus leírását.
      (3)   Amennyiben a díj az érintett időszakban megváltozott, a pénzforgalmi szolgáltató az „Egységnyi díj” oszlop új sorokkal való kibővítésével felsorolja az egyes időszakokra alkalmazott díjakat.
      12. cikk
      Az „Általános számlaszolgáltatások” alcímhez tartozó díjak részét képező szolgáltatáscsomagok ismertetése
      (1)   Amennyiben fizetési számlához kapcsolódó szolgáltatáscsomagot nyújt a számlával, és azt az „Általános számlaszolgáltatások” alcím alatti díjak részeként számítja fel, a pénzforgalmi szolgáltató a „Számla után fizetett díjak részletes kimutatása” táblázat „Szolgáltatáscsomag” sorában, a „Szolgáltatás” oszlopban feltünteti a csomaghoz tartozó szolgáltatásokra vonatkozó információkat, a „Szolgáltatás igénybevételének száma” oszlopban pedig azt, hogy hányszor vették igénybe a csomagot. A „Díj” címhez tartozó oszlopokban a pénzforgalmi szolgáltató a teljes csomagért felszámított díjat tünteti fel, valamint azt, hogy az érintett időszakban hányszor számította fel a csomagdíjat a 11. cikk (1) bekezdésében meghatározottak szerint. A pénzforgalmi szolgáltató törli ezt a sort, ha a szolgáltatáscsomag díját az általános számlaszolgáltatások díjaitól elkülönítve számítja fel.
      (2)   A csomag keretén felül igénybe vett szolgáltatásokért felszámított minden egyes díjat az 1–11. cikknek megfelelően kell feltüntetni a szolgáltatásokat és díjakat tartalmazó táblázatban.
      (3)   Amennyiben a csomagban lévő szolgáltatások száma nem korlátozott vagy a szolgáltatáscsomag által lefedett szolgáltatások keretét nem lépték túl, a pénzforgalmi szolgáltató törli a sor alján található „A kereten felül igénybe vett szolgáltatásokért külön díjat számítottunk fel” megjegyzést.
      13. cikk
      Az „Általános számlaszolgáltatások” alcímhez tartozó díjaktól elkülönítve felszámított, fizetési számlához kapcsolódó szolgáltatáscsomagok bemutatása
      (1)   Amennyiben a pénzforgalmi szolgáltató a számlával a fizetési számlához kapcsolódó szolgáltatáscsomagot kínál, és a szóban forgó szolgáltatáscsomagot az „Általános számlaszolgáltatások” alcímhez tartozó, a szolgáltatásokat és díjakat tartalmazó táblázatban feltüntetett, általános számlaszolgáltatásokért felszámított díjaktól elkülönítve számítja fel, a pénzforgalmi szolgáltatók a szolgáltatáscsomagra vonatkozó táblázatban feltüntetik a következőket:

                  a)

                  adott esetben a márkanév a szolgáltatáscsomagra vonatkozó oszlopban, vagy a csomag tartalma a szögletes zárójelek törlésével;

                  b)

                  a „Díj” oszlopban jobbra igazítva a csomag egészéért felszámított díj a díjkimutatás időszakára vonatkozóan;

                  c)

                  a harmadik oszlopban a csomaghoz kapcsolódó díjfelszámítás alkalmainak száma az érintett időszakban.

            A csomag keretén felül igénybe vett szolgáltatásokért felszámított bármely további díjat a 10–11. cikknek megfelelően kell feltüntetni a szolgáltatásokra és díjakra vonatkozó táblázatban.
      (2)   Amennyiben a csomagra rendszeres gyakorisággal számítanak fel díjat, a „Díj” oszlopban balra igazítva fel kell tüntetni a gyakoriságot, közvetlenül a gyakoriság alatti sorban pedig a teljes éves költséget, félkövér betűkkel szedve és a „Teljes éves költség” kifejezés használatával.
      (3)   Amennyiben az érintett időszakban a különböző csomagokra eltérő díjakat vetnek ki, az (1) bekezdésben felsorolt információkat minden egyes csomagra vonatkozóan külön táblázatban kell megadni.
      (4)   A pénzforgalmi szolgáltató az egész táblázatot törli „A szolgáltatáscsomag díjainak részletezése” címmel együtt, amennyiben a számlához nem biztosít szolgáltatáscsomagot, vagy a számlával kínált szolgáltatáscsomag díját az általános számlaszolgáltatásokért felszámított díj részeként számítja fel.
      (5)   Amennyiben a csomagban lévő összes szolgáltatás száma nem korlátozott vagy a szolgáltatáscsomag által lefedett szolgáltatások keretét nem lépték túl, a pénzforgalmi szolgáltató törli a táblázat alján olvasható „A kereten felül igénybe vett szolgáltatásokért külön díjat számítottunk fel” megjegyzést.
      14. cikk
      A számlát terhelő kamat részletezése
      (1)   A „Számláról fizetett kamat részletezése” táblázatban a pénzforgalmi szolgáltató a fizetési számla tulajdonosa által a díjkimutatás által lefedett időszakban – adott esetben – fizetett kamatot tünteti fel.
      (2)   A pénzforgalmi szolgáltató a „Kamatláb” oszlopban megadja az éves kamatlábat százalékos formában. Amennyiben a kamatláb az érintett időszakban változott, a pénzforgalmi szolgáltató külön sorban felsorolja az egyes időszakokra vonatkozóan alkalmazott egyes kamatlábakat.
      (3)   A pénzforgalmi szolgáltató a „Kamat” oszlopban feltünteti a fizetési számla tulajdonosa által fizetett kamatot a számla devizanemében, félkövér betűkkel szedve. Amennyiben a kamatláb az érintett időszakban változott, a pénzforgalmi szolgáltató a fizetési számla tulajdonosa által fizetett kamatot – mindegyiket külön sorban – elkülönítve mutatja ki az érintett időszakokra vonatkozóan.
      (4)   A pénzforgalmi szolgáltató a fizetési számla tulajdonosa által az érintett időszakban fizetett kamat összegét a „Fizetett kamat összesen” sorban jeleníti meg félkövér betűkkel szedve.
      (5)   Amennyiben a fizetési számla tulajdonosa nem fizet kamatot, mert nincs alkalmazandó kamat a számlára, és amennyiben az ilyen információ feltüntetését lehetővé teszik vagy előírják a 2014/92/EU irányelvet átültető tagállami rendelkezések, a pénzforgalmi szolgáltató a „Fizetett kamat összesen” sorban balra igazítva félkövér kisbetűkkel feltünteti a „kamat nem alkalmazandó” kifejezést.
      15. cikk
      A számlán jóváírt kamat részletezése
      (1)   A „Számlán jóváírt kamat részletezése” táblázatban a pénzforgalmi szolgáltató a fizetési számla tulajdonosa által a díjkimutatás által lefedett időszakban adott esetben realizált kamatot közli.
      (2)   A pénzforgalmi szolgáltató a „Számla megnevezése” kifejezés helyén az érintett számla megnevezését tünteti fel félkövér betűkkel szedve.
      (3)   A pénzforgalmi szolgáltató a „Kamatláb” oszlopban megadja az éves kamatlábat százalékos formában. Amennyiben a kamatláb az érintett időszakban változott, a pénzforgalmi szolgáltató külön sorban feltünteti az egyes időszakokra vonatkozóan alkalmazott minden egyes kamatlábat.
      (4)   A pénzforgalmi szolgáltató a „Kamat” oszlopban a fizetési számla tulajdonosa által realizált kamatot jeleníti meg a számla devizanemében félkövér betűkkel szedve. Amennyiben a kamatláb a díjkimutatás által lefedett időszakban változott, a pénzforgalmi szolgáltató a fizetési számla tulajdonosa által realizált kamatot – mindegyiket külön sorban – elkülönítve mutatja ki az érintett időszakokra vonatkozóan. Amennyiben van alkalmazandó kamatláb, de egy adott időszakban a mértéke nulla, azt a pénzforgalmi szolgáltató a „Kamat” oszlopban „0” beírásával jelzi.
      (5)   Amennyiben egy adott számlán nincs jóváírandó kamat, mert nincs alkalmazandó kamat a számlára, a pénzforgalmi szolgáltató a „Kamat” oszlopban kisbetűkkel szedve, balra igazítva feltünteti a „kamat nem alkalmazandó” kifejezést.
      (6)   A „Jóváírt kamat összesen” sorban a pénzforgalmi szolgáltató a fizetési számla tulajdonosa által a díjkimutatás által lefedett időszakban realizált összes kamatot adja meg.
      (7)   Amennyiben egy adott számlán nincs jóváírandó kamat, mert erre a számlára nincs alkalmazandó kamat, és a 2014/92/EU irányelvet átültető tagállami rendelkezések lehetővé teszik vagy előírják az ilyen információ feltüntetését, azt a pénzforgalmi szolgáltató a „Jóváírt kamat összesen” sorban félkövér kisbetűvel szedve, balra igazítva a „kamat nem alkalmazandó” kifejezéssel jelzi.
      16. cikk
      További információk
      (1)   A pénzforgalmi szolgáltató a „További információk” című táblázatban minden olyan további információt közöl, amelyek kiegészítik a 2–15. cikkben meghatározott információkat és közvetlenül kapcsolódnak a szolgáltatásokhoz vagy a kifizetett díjakhoz, illetőleg a felszámított vagy jóváírt kamathoz, vagy az alkalmazott kamatlábhoz a 2014/92/EU irányelv 5. cikkének (2) bekezdésében említettek szerint a díjkimutatás által lefedett érintett időszakban. A szóban forgó táblázatban megadott további információk közé tartoznak a tagállami rendelkezések által előírt információk is.
      (2)   Adott esetben a táblázat kitöltésekor a pénzforgalmi szolgáltatók az ebben a rendeletben előírt formátumot követik.
      (3)   A pénzforgalmi szolgáltató törli ezt a táblázatot, amennyiben nem ad meg az (1) bekezdésben meghatározott információkat.
      17. cikk
      Márkanevek
      Márkanév használata esetén azt közvetlenül a szolgáltatás megnevezése után, az 1. cikk (3) bekezdésének d) pontjában előírt betűtípussal és szögletes zárójelek között kell feltüntetni.
      18. cikk
      Elektronikus eszközök alkalmazása
      (1)   Amennyiben a pénzforgalmi szolgáltató a díjkimutatást elektronikus eszközök útján biztosítja – feltéve, hogy ezzel párhuzamosan a fogyasztó rendelkezésére bocsátja a mellékletben meghatározott mintának megfelelő és a 2–17. cikkben előírt módon kitöltött díjkimutatás másolatát – a mintától kizárólag a következők szerint térhet el:

                  a)

                  az 1. cikk (3) bekezdésének d) pontjától eltérve növelheti a betűméreteket, feltéve, hogy az 1. cikk (3) bekezdésében meghatározott méretarányok megmaradnak;

                  b)

                  abban az esetben, ha az elektronikus eszközök mérete olyan, hogy több táblázat és oszlop használata megnehezítené a díjkimutatás olvashatóságát, használhat egyetlen oszlopot vagy egyetlen táblázatot, amennyiben az információk, a címek és alcímek sorrendje megmarad;

                  c)

                  használhat olyan elektronikus szerkesztési elemeket, mint a rétegezés és az előugró elemek, feltéve, hogy a díjkimutatás címét, az egységes szimbólumot, a címeket és alcímeket jól láthatóan feltünteti és megtartja az információk sorrendjét.

            (2)   Az (1) bekezdés c) pontjában említett elektronikus elemek használata nem lehet annyira feltűnő, hogy elterelje a fogyasztó figyelmét a díjkimutatásban található információkról. A rétegezés és előugró elemek használatával megjelenített információknak az e rendeletben hivatkozott információkra kell korlátozódniuk.
      19. cikk
      Hatálybalépés
      Ez a rendelet az Európai Unió Hivatalos Lapjában való kihirdetését követő huszadik napon lép hatályba.

         Ez a rendelet teljes egészében kötelező és közvetlenül alkalmazandó valamennyi tagállamban.
         Kelt Brüsszelben, 2017. szeptember 28-án.

               a Bizottság részéről

               az elnök

            Jean-Claude JUNCKER

         (1)  HL L 257., 2014.8.28., 214. o.

         (2)  A Bizottság (EU) 2018/32 felhatalmazáson alapuló rendelete (2017. szeptember 28.) a 2014/92/EU európai parlamenti és tanácsi irányelvnek a fizetési számlákhoz kapcsolódó legjellemzőbb szolgáltatások uniós szinten egységesített terminológiájára vonatkozó szabályozástechnikai standardok tekintetében történő kiegészítéséről (lásd e Hivatalos Lap 3. oldalát).

         (3)  Az Európai Parlament és a Tanács 1093/2010/EU rendelete (2010. november 24.) az európai felügyeleti hatóság (Európai Bankhatóság) létrehozásáról, a 716/2009/EK határozat módosításáról és a 2009/78/EK bizottsági határozat hatályon kívül helyezéséről (HL L 331., 2010.12.15., 12. o.).

         MELLÉKLET

            Díjkimutatás-minta

         Szövege kép

            Díjkimutatás
            [Számlavezető neve]
            [A számlavezető elérhetőségei]
            [Ügyfél neve]
            [Elérhetőségek]
            Számla
            Számlaazonosító
            Időszak
            -tól -ig
            Dátum
            ·
            Ez a dokumentum áttekintést ad az Ön fizetési számlájához kapcsolódó szolgáltatásokért, a fenti időszakra vonatkozóan felszámított összes díjról.
            ·
            Tájékoztatást nyújt továbbá a fenti időszakra vonatkozóan az Ön által esetlegesen fizetett, illetve kapott kamatokról is.
            ·
            Az egyes fizetési műveletekre és a számlaegyenlegre vonatkozó információk megtalálhatók a számlakivonaton.
            A díjak és kamat összefoglalása
            Összes kifizetett díj (a szolgáltatáscsomag összes díja és az összes kifizetett díj)
            Fizetett kamat összesen
            Jóváírt kamat összesen
            Átfogó költségmutató

         Szövege kép

            A számla után fizetett díjak részletes kimutatása
            Szolgáltatás
            Díj
            Szolgáltatás
            Szolgáltatás igénybevételének száma
            Egységnyi díj
            Díjfelszámítás alkalmainak száma
            Összesen
            Általános számlaszolgáltatások
            A következőkből álló szolgáltatáscsomagot tartalmazza:
            A kereten felül igénybe vett szolgáltatásokért külön díjat számítottunk fel.
            Fizetések (kivéve a kártyás fizetéseket)
            Kártyák és készpénz
            Folyószámlahitel és kapcsolódó szolgáltatások
            Egyéb szolgáltatások
            Kifizetett díjak összesen
            A szolgáltatáscsomag díjainak részletezése
            Szolgáltatáscsomag
            Díj
            Díjfelszámítás alkalmainak száma
            „Szolgáltatáscsomag” [adott esetben márkanév]
            tartalma:
            A kereten felül igénybe vett szolgáltatásokért külön díjat számítottunk fel.
            A számláról fizetett kamat részletezése
            Kamatláb
            Kamat
            Fizetett kamat összesen

         Szövege kép

            A számlán jóváírt kamat részletezése
            Kamatláb
            Kamat
            „Számla megnevezése”
            Jóváírt kamat összesen
            További információk